Mistä on kyse? Puolangan Pessimistit lopettavat toimintansa kymmenen vuoden jälkeen.

Aktiivisten toimijoiden määrä on käynyt vähiin, mutta valittamisen aiheet eivät ole loppuneet.

Viimeinen Pessimismi-ilta järjestetään heinäkuun ensimmäisenä perjantaina Puolangalla.

Kainuussa vuosikymmenen toimineet Puolangan Pessimistit viettävät heinäkuun alussa Pessimismi-illassa samalla toiminnan jäähyväisjuhlaa. Pessimismin tyyssijaksi julistautuneelle Puolangalle Pessimistit ovat tuoneet eloa kesätapahtumallaan, vaikka Puolangan pessimismipäiviä vietetäänkin vuoden jokaisena päivänä.

– Puolanka on sellainen paikkakunta, että ei edes pessimistin kannata jatkaa, pessimistiporukan kiviriipaksi ja tyhjän hölöttäjäksi esittäytyvä Jaakko Paavola sanailee pessimisteille ominaiseen tyyliin.

– Aktiivisen porukan määrä on käynyt niin vähiin, että Valitusryhmän keikallekin on hankala saada väkeä. Eikä ole väki lisääntymään päin, ja jäljellä olevatkin ovat keskenään erimielisiä. Toiminnan lopettaminen ei johdu siitä, että asiat olisivat liian hyvin. Puolankalaiset ja kainuulaiset valittavat, vaikkei olisi aihettakaan.

Paavola kertoo, että ajatus toiminnan lopettamisesta on muhinut vuoden päivät.

"Tokkopa sitä kukaan mitään edes muistaa"

Puolangan Pessimistit ovat olleet monessa mukana, ja heidän esityksensä ovat synkistäneet muun muassa valtakunnallisia yrittäjäpäiviä Vuokatissa. Jaakko Paavola nostaakin hattua erityisesti pessimistien naisväelle, joka on säveltänyt ja sanoittanut esimerkiksi Valitusryhmän esityksiä ja järjestänyt tapahtumia.

– Kyllä se on ollut parasta, kun on saanut ihmetellä näiden verbaalisten akrobaattien monimielisiä tuotoksia. Taitavia ovat.

Viimeinen Pessimismi-ilta järjestetään Puolangalla heinäkuun ensimmäisenä perjantaina. Paavola lupaa menneen muistelua vuosikymmenen ajalta.

– Kamalimpia juttuja ja esityksiä muistellaan, mutta tokkapa sitä kukaan mitään edes muistaa.